b'\n_START_ARTICLE_\nSimon Spies\n_START_SECTION_\nHistorie\n_START_PARAGRAPH_\nSpies blev f\xc3\xb8dt i Helsing\xc3\xb8r i en fattig familie som barn af kunstmaler Johan William Ogilvie Spies og kontorassistent Emma Spies. Kort efter Simons f\xc3\xb8dsel forlod faderen hjemmet. For\xc3\xa6ldrene blev skilt, og Spies blev opdraget af sin mor, der sendte ham b\xc3\xa5de i s\xc3\xb8ndagsskole og KFUM. _NEWLINE_Han begyndte at drive forretning allerede som barn. N\xc3\xa5r markedet var slut, gik han rundt til boderne og opk\xc3\xb8bte rester, som han s\xc3\xa5 k\xc3\xb8rte rundt og solgte til dem, der ikke selv havde haft mulighed for at g\xc3\xa5 p\xc3\xa5 marked. Det var allerede der, han fandt p\xc3\xa5 reglen om kun at bruge halvdelen af fortjenesten og spare resten. Som 12-\xc3\xa5rig solgte han chokolade i Helsing\xc3\xb8rs f\xc3\xb8rende biograf. _NEWLINE_I 1936 tog Simon Spies en god realeksamen. _NEWLINE_Efter at v\xc3\xa6re g\xc3\xa5et fallit med sit cykeltaxifirma, s\xc3\xb8gte han i 1942 arbejde som bogholder i \xc3\x98strig, der var en del af det stortyske rige. For at f\xc3\xa5 arbejdstilladelse, m\xc3\xa5tte han melde sig ind i det danske - ikke det tyske - DNSAP. Spies deltog aldrig aktivt i nogle af partiets aktiviteter. Hans tilknytning til NSDAP blev f\xc3\xb8rst offentlig kendt i 1980, da han var inviteret til et m\xc3\xb8de i Eventyrernes Klub i Nyhavn. Her blev han spurgt af journalist Antoine Moller, om han havde st\xc3\xa5et i partiet, hvad Spies bekr\xc3\xa6ftede._NEWLINE_Simon Spies var h\xc3\xb8jt begavet, og p\xc3\xa5 K\xc3\xb8benhavns Universitet blev han b\xc3\xa5de uddannet cand.psych. og cand.polit.. Blandt hans n\xc3\xa6re studiekammerater var Mogens Glistrup. I 1956 grundlagde han firmaet Spies Rejser, som endte med at v\xc3\xa6re landets st\xc3\xb8rste udbyder af charterrejser. Spies bosatte sig i Rungsted, hvor han ejede tre villaer mellem Strandvejen og Dreyersvej. Den sidste k\xc3\xb8bte han udelukkende for at kunne anl\xc3\xa6gge en tennisbane i haven. Spies betalte \xc3\xa5rligt mellem 50 og 60 mio. kr. i kommuneskat til H\xc3\xb8rsholm Kommune._NEWLINE_Han udtalte sig ofte bastant: "Jeg \xc3\xb8nsker mig en globus i naturlig st\xc3\xb8rrelse." I den svenske sk\xc3\xa6rg\xc3\xa5rd fik han i 1968 bygget sin UFO-lignende Villa Fjolle._NEWLINE_Hans mange morsomme p\xc3\xa5fund kunne dog ikke d\xc3\xa6kke over hans forhold til purunge piger, han omtalte som sine "morgenbolledamer" og behandlede som en forbrugsvare. Den 16-\xc3\xa5rige Heidi d\xc3\xb8de af aids kun 25 \xc3\xa5r gammel; hendes lilles\xc3\xb8ster Anika Barkan har f\xc3\xa5et et stykke sat op om Heidis sk\xc3\xa6bne for at finde ud af, hvad der skete den gang. Og p\xc3\xa5 Kakadu bar i Colbj\xc3\xb8rnsensgade slog han de prostituerede gule og bl\xc3\xa5 med b\xc3\xb8jler for at udforske, hvad folk er villige til for penge. _NEWLINE_Hans ven og livl\xc3\xa6ge Jan Smith skulle overtage Spies Rejser ved Spies\' d\xc3\xb8d; men vennen blev fundet d\xc3\xb8d f\xc3\xa5 m\xc3\xa5neder inden Spies d\xc3\xb8de._NEWLINE_Simon Spies var gift fire gange. I 1983 blev han gift sidste gang med den 20-\xc3\xa5rige Janni Brodersen, som var blevet ansat i rejsevirksomheden for at dele post om, og som ved hans d\xc3\xb8d arvede hans enorme formue og koncern. Spies Rejsers storhedstid d\xc3\xb8de dog med stifteren._NEWLINE_Spies d\xc3\xb8de af en leversygdom. Han er begravet p\xc3\xa5 H\xc3\xb8rsholm Kirkeg\xc3\xa5rd.\n_START_SECTION_\nI medierne\n_START_PARAGRAPH_\nSimon Spies er en af hovedpersonerne i filmen Spies & Glistrup og er i den spillet af Pilou Asb\xc3\xa6k.'